CELEX: 32010D0003(01)
Language: el
Date: 2010-05-06 00:00:00
Title: 2010/268/: Απόφαση της Ευρωπαϊκής Κεντρικής Τράπεζας, της 6ης Μαΐου 2010 , σχετικά με προσωρινά μέτρα που αφορούν την καταλληλότητα των εμπορεύσιμων χρεογράφων που εκδίδει ή εγγυάται η ελληνική κυβέρνηση (ΕΚΤ/2010/3)

11.5.2010   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 117/102
            
         ΑΠΌΦΑΣΗ ΤΗΣ ΕΥΡΩΠΑΪΚΉΣ ΚΕΝΤΡΙΚΉΣ ΤΡΆΠΕΖΑΣ
   της 6ης Μαΐου 2010
   σχετικά με προσωρινά μέτρα που αφορούν την καταλληλότητα των εμπορεύσιμων χρεογράφων που εκδίδει ή εγγυάται η ελληνική κυβέρνηση
   (ΕΚΤ/2010/3)
   (2010/268/ΕΕ)
   ΤΟ ΔΙΟΙΚΗΤΙΚΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ,
   Έχοντας υπόψη:
   τη συνθήκη για τη λειτουργία της Ευρωπαϊκής Ένωσης, και ιδίως το άρθρο 127 παράγραφος 2 πρώτη περίπτωση,
   το καταστατικό του ευρωπαϊκού συστήματος κεντρικών τραπεζών και της Ευρωπαϊκής Κεντρικής Τράπεζας (εφεξής το «καταστατικό του ΕΣΚΤ»), και ιδίως το άρθρο 12.1 και το άρθρο 34.1 δεύτερη περίπτωση, σε συνδυασμό με το άρθρο 3.1 πρώτη περίπτωση και το άρθρο 18.2,
   Εκτιμώντας τα ακόλουθα:
   
               (1)
            
            
               Σύμφωνα με το άρθρο 18.1 του καταστατικού του ΕΣΚΤ, η Ευρωπαϊκή Κεντρική Τράπεζα (ΕΚΤ) και οι εθνικές κεντρικές τράπεζες των κρατών μελών με νόμισμα το ευρώ μπορούν να διενεργούν πιστοδοτικές και πιστοληπτικές πράξεις με πιστωτικά ιδρύματα και άλλους φορείς της αγοράς, με επαρκή ασφάλεια προκειμένου για δάνεια. Τα κριτήρια καθορισμού της καταλληλότητας των ασφαλειών για τους σκοπούς των πράξεων νομισματικής πολιτικής του Ευρωσυστήματος προβλέπονται στο παράρτημα Ι της κατευθυντήριας γραμμής ΕΚΤ/2000/7 της 31ης Αυγούστου 2000 σχετικά με τα μέσα και τις διαδικασίες νομισματικής πολιτικής του Ευρωσυστήματος (1) (εφεξής αναφερόμενης ως «Γενική τεκμηρίωση»).
            
         
               (2)
            
            
               Σύμφωνα με την ενότητα 1.6 της Γενικής τεκμηρίωσης, το διοικητικό συμβούλιο της ΕΚΤ μπορεί οποτεδήποτε να τροποποιεί τα μέσα, τους όρους, τα κριτήρια και τις διαδικασίες διενέργειας των πράξεων νομισματικής πολιτικής του Ευρωσυστήματος. Σύμφωνα με την ενότητα 6.3.1 της Γενικής τεκμηρίωσης, το Ευρωσύστημα διατηρεί το δικαίωμα να αποφαίνεται, με βάση οποιεσδήποτε συναφείς κατά την κρίση του πληροφορίες, αν ορισμένη έκδοση, ορισμένος εκδότης, οφειλέτης ή εγγυητής πληροί τα κριτήρια υψηλής πιστοληπτικής διαβάθμισης που το ίδιο απαιτεί.
            
         
               (3)
            
            
               Στη χρηματοπιστωτική αγορά επικρατούν εξαιρετικές περιστάσεις λόγω της δημοσιονομικής θέσης της ελληνικής κυβέρνησης και βρίσκονται σε εξέλιξη συζητήσεις αναφορικά με σχέδιο προσαρμογής υποστηριζόμενο από τα κράτη μέλη της ζώνης του ευρώ και το Διεθνές Νομισματικό Ταμείο, ενώ η κανονική αξιολόγηση από την αγορά των τίτλων έκδοσης της ελληνικής κυβέρνησης έχει διαταραχθεί, με αρνητικές επιπτώσεις για τη σταθερότητα του χρηματοπιστωτικού συστήματος. Η εξαιρετική αυτή κατάσταση απαιτεί ταχεία και προσωρινή προσαρμογή του πλαισίου νομισματικής πολιτικής του Ευρωσυστήματος.
            
         
               (4)
            
            
               Το διοικητικό συμβούλιο αξιολόγησε τόσο το γεγονός ότι η ελληνική κυβέρνηση ενέκρινε πρόγραμμα οικονομικής και χρηματοπιστωτικής προσαρμογής, το οποίο διαπραγματεύθηκε με την Ευρωπαϊκή Επιτροπή, την ΕΚΤ και το Διεθνές Νομισματικό Ταμείο, όσο και την ισχυρή δέσμευση της ελληνικής κυβέρνησης να εφαρμόσει πλήρως το εν λόγω πρόγραμμα. Το διοικητικό συμβούλιο αξιολόγησε εξάλλου τις συνέπειες του εν λόγω προγράμματος για τις εκδόσεις τίτλων της ελληνικής κυβέρνησης με βάση το πλαίσιο του Ευρωσυστήματος για τη διαχείριση του πιστωτικού κινδύνου. Το διοικητικό συμβούλιο θεωρεί ότι το πρόγραμμα είναι πρόσφορο, με αποτέλεσμα, από άποψη διαχείρισης του πιστωτικού κινδύνου, τα εμπορεύσιμα χρεόγραφα που εκδίδει ή εγγυάται η ελληνική κυβέρνηση να διατηρούν προδιαγραφές ποιότητας επαρκείς προκειμένου να εξακολουθήσουν να συνιστούν αποδεκτές ασφάλειες για τις πράξεις νομισματικής πολιτικής του Ευρωσυστήματος, ανεξάρτητα από εξωτερικές αξιολογήσεις πιστοληπτικής ικανότητας. Στις θετικές αυτές αξιολογήσεις εδράζεται η συγκεκριμένη, εξαιρετικού και προσωρινού χαρακτήρα, αναστολή, η οποία θεσπίστηκε για να συμβάλει στην ευρωστία των χρηματοπιστωτικών ιδρυμάτων, ενισχύοντας με τον τρόπο αυτόν τη σταθερότητα του χρηματοπιστωτικού συστήματος συνολικά και προστατεύοντας τους πελάτες των εν λόγω ιδρυμάτων. Πάντως, η ΕΚΤ θα πρέπει να παρακολουθεί στενά τη συνεχιζόμενη ισχυρή δέσμευση της ελληνικής κυβέρνησης για πλήρη εφαρμογή του προγράμματος οικονομικής και χρηματοπιστωτικής προσαρμογής που βρίσκεται στη βάση των εν λόγω μέτρων.
            
         
               (5)
            
            
               Το εξαιρετικό αυτό μέτρο αποφασίστηκε και ανακοινώθηκε δημόσια από το διοικητικό συμβούλιο στις 3 Μαΐου 2010. Θα εφαρμοστεί προσωρινά, έως ότου το διοικητικό συμβούλιο κρίνει ότι η σταθερότητα του χρηματοπιστωτικού συστήματος επιτρέπει την κανονική εφαρμογή του πλαισίου του Ευρωσυστήματος για τις πράξεις νομισματικής πολιτικής,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Αναστολή ορισμένων διατάξεων της Γενικής τεκμηρίωσης
   1.   Αναστέλλονται, σύμφωνα με τα άρθρα 2 και 3, οι ελάχιστες απαιτήσεις του Ευρωσυστήματος για τα ελάχιστα όρια πιστοληπτικής διαβάθμισης, όπως καθορίζονται στους κανόνες του για το πλαίσιο αξιολόγησης της πιστοληπτικής ικανότητας σε σχέση με τα εμπορεύσιμα περιουσιακά στοιχεία στην ενότητα 6.3.2 της Γενικής τεκμηρίωσης.
   2.   Σε περίπτωση τυχόν ανακολουθίας μεταξύ της παρούσας απόφασης και της Γενικής τεκμηρίωσης κατισχύει η πρώτη.
   Άρθρο 2
   Διατήρηση της καταλληλότητας των εμπορεύσιμων χρεογράφων που εκδίδει η ελληνική κυβέρνηση ως ασφαλειών
   Το ελάχιστο όριο πιστοληπτικής διαβάθμισης που καθορίζει το Ευρωσύστημα δεν εφαρμόζεται στα εμπορεύσιμα χρεόγραφα που εκδίδει η ελληνική κυβέρνηση. Τα εν λόγω περιουσιακά στοιχεία συνιστούν αποδεκτές ασφάλειες για τους σκοπούς των πράξεων νομισματικής πολιτικής του Ευρωσυστήματος, ανεξάρτητα από την εξωτερική τους πιστοληπτική διαβάθμιση.
   Άρθρο 3
   Διατήρηση της καταλληλότητας των εμπορεύσιμων χρεογράφων που εγγυάται η ελληνική κυβέρνηση ως ασφαλειών
   Το ελάχιστο όριο πιστοληπτικής διαβάθμισης που καθορίζει το Ευρωσύστημα δεν εφαρμόζεται στα εμπορεύσιμα χρεόγραφα που εκδίδουν οντότητες εγκατεστημένες στην Ελλάδα και που εγγυάται πλήρως η ελληνική κυβέρνηση. Εγγυήσεις παρεχόμενες από την ελληνική κυβέρνηση εξακολουθούν να υπόκεινται στις απαιτήσεις που προβλέπονται στην ενότητα 6.3.2 της Γενικής τεκμηρίωσης. Τα εν λόγω περιουσιακά στοιχεία συνιστούν αποδεκτές ασφάλειες για τους σκοπούς των πράξεων νομισματικής πολιτικής του Ευρωσυστήματος, ανεξάρτητα από την εξωτερική τους πιστοληπτική διαβάθμιση.
   Άρθρο 4
   Έναρξη ισχύος
   Η παρούσα απόφαση αρχίζει να ισχύει στις 6 Μαΐου 2010.
   
      Λισαβόνα, 6 Μαΐου 2010.
      
         
            Ο πρόεδρος της ΕΚΤ
         
         Jean-Claude TRICHET
      
   
   
      (1)  ΕΕ L 310 της 11.12.2000, σ. 1.